Document ID: /roh_data/filtered/fineweb-2-filterrobots_roh.jsonl.gz/71500

Il Departament federal da giustia e polizia (DFGP) s'occupa da temas sco la segirezza interna, l'asil u la migraziun. Manà vegn il departament dapi il schaner 2024 da Beat Jans.
Cusseglier federal Beat Jans
Beat Jans è naschì l'onn 1964 ed è creschì si a Riehen (BS). El ha terminà cun success l'emprendissadi da pur en il chantun Basilea-Champagna. Suenter ha el fatg il diplom d'agrotecnicher al Tecnicum per agricultura tropica e pli tard il diplom da scienzià da l'ambient a la SPF Turitg.
Professiunalmain è el stà activ sco cussegliader en ils secturs da l'ambient e da la communicaziun, per part en moda independenta. Plinavant ha el lavurà en la cooperaziun al svilup, sco docent a l'Universitad da Basilea e sco commember da la direcziun da l'organisaziun per la protecziun da la natira Pro Natura. Beat Jans è maridà ed ha duas figlias.
Beat Jans è stà president da la PS Basilea-Citad ils onns 2000 fin 2005. Ils onns 2001 fin 2011 è el stà commember dal Cussegl grond da Basilea-Citad. Ils onns 2010 fin 2020 è el stà cusseglier naziunal ed ils onns 2015 fin 2020 vicepresident da la PS Svizra. Dapi l'onn 2021 è el stà president da la Regenza dal chantun Basilea-Citad.
Elecziun en il Cussegl federal
L'Assamblea federala ha elegì Beat Jans ils 13 da december 2023 en il Cussegl federal. Dapi il schaner 2024 maina ella il DFGP.
Departament federal da giustia e polizia (DFGP)
Il DFGP s'occupa da temas da la politica sociala sco la convivenza dals umans da differentas naziunalitads, las dumondas d'asil, la segirezza interna u il cumbat cunter la criminalitad. Ils fatgs dal stadi civil u las dumondas dal dretg da burgais tutgan medemamain tar las incumbensas dal DFGP sco la surveglianza davart il gieu da fortuna u sco l'elavuraziun da la basa e dals meds per la collavuraziun internaziunala da la giustia e da la polizia.
Cifras pertutgant il DFGP
Plazzas a temp cumplain (2022): 2794
Tenor il preventiv quinta il DFGP per l'onn 2022 cun custs da 2,99 milliardas francs.
Ultima midada 29.12.2023